

Na temelju članka 2. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23 i članka 24. Statuta Općine Rakovica (''Službeni glasnik Općine Rakovica'', broj 11/20 - godina izdavanja VI, 11/21- godina izdavanja VII, 12/21 - godina izdavanja VII, 7/22- godina izdavanja VIII i 3/23), Općinsko vijeće Općine Rakovica na svojoj 24. sjednici održanoj dana 29. siječnja 2024. godine, donijelo je

# O D L U K U

# o sufinanciranju boravka djece u dječjim vrtićima

# izvan područja Općine Rakovica

**Članak 1.**

Ovom Odlukom odobrava se sufinanciranje troškova boravka djece u dječjim vrtićima izvan područja Općine Rakovica kojima Općina Rakovica nije osnivač.

**Članak 2.**

Pravo na sufinanciranje troškova boravka djece s područja Općine Rakovica u dječjim vrtićima izvan područja Općine Rakovica, mogu ostvariti roditelji odnosno skrbnici pod sljedećim uvjetima koji moraju biti ispunjeni kumulativno i to kako slijedi:

* dijete mora imati prebivalište na području Općine Rakovica,
* barem jedan od roditelja odnosno skrbnika treba imati prebivalište i boraviti na području Općine Rakovica,
* da su oba roditelja (skrbnika) ili barem jedan roditelj (skrbnik) zaposlen ili umirovljenik, odnosno da je samohrani roditelj (skrbnik) zaposlen ili umirovljenik, a nezaposleni roditelji (skrbnici) imaju pravo na smještaj djece u dječji vrtić ako imaju prihode za koje mogu dokazati da su legalno ostvareni (npr. prihod od autorskih prava, dobit od poslovanja trgovačkog društva, obrta, ustanove, prihodi od dividendi i sl.), u koje prihode ne ulaze primanja ostvarena po socijalnoj osnovi,
* sve obveze prema Općini Rakovica ili prema trgovačkim društvima ili ustanovama u kojima udjele, odnosno dionice u temeljnom kapitalu, odnosno osnivačko pravo ima Općina Rakovica, po bilo kojoj osnovi, trebaju biti podmirene.

**Članak 3.**

Cijena smještaja i broj upisane djece utvrđuje se svake godine sporazumom između Općine Rakovica i Dječjeg vrtića, sukladno raspoloživim sredstvima u Proračunu.

**Članak 4.**

Učešće – participacija roditelja (skrbnika) za smještaj djeteta u Dječji vrtić uplaćuje se prema propisima navedene ustanove.

**Članak 5.**

Pravo na sufinanciranje boravka djece u predškolskoj ustanovi roditelji (skrbnici) imaju temeljem potvrde o sufinanciranju koju izdaje Jedinstveni upravni odjel Općine Rakovica, na temelju podnesenog pisanog zahtjeva Jedinstvenom upravnom odjelu Općine Rakovica, najkasnije 8 (osam) dana prije polaska djeteta u dječji vrtić.

Potvrda o sufinanciranju izdaje se samo ukoliko je kućanstvo u kojem dijete živi podmirilo sve obveze prema Općini Rakovica ili prema trgovačkim društvima ili ustanovama u kojima udjele, odnosno dionice u temeljnom kapitalu, odnosno osnivačko pravo ima Općina Rakovica, po bilo kojoj osnovi.

Prilikom prvog ishođenja potvrde uz zahtjev za ostvarivanje prava na sufinanciranje ekonomske cijene redovitog programa dječjeg vrtića podnositelj zahtjeva dužan je priložiti:

- uvjerenje o prebivalištu za oba roditelja(skrbnika)/samohranog roditelja (skrbnika) i dijete koje se upisuje u vrtić,

- rodni list djeteta,

- potvrdu o zaposlenju,

- predugovor ili potvrdu dječjeg vrtića da će dijete biti smješteno u istom i datum početka korištenja programa.

Za ponovni upis roditelji (skrbnici) dužni su ishoditi novu potvrdu.

**Članak 6.**

Roditelji (skrbnici) su dužni Jedinstvenom upravnom odjelu Općine Rakovica, u roku od 8 (osam) dana od nastanka, prijaviti svaku promjenu okolnosti koje su utjecale na odobrenje sufinanciranja, a koje bi mogle utjecati na visinu ili prestanak sufinanciranja.

U slučaju da roditelji (skrbnici) u roku iz stavka 1. ovog članka ne prijave promjenu okolnosti koje su utjecale na sufinanciranje isti su dužni sami snositi sve troškove boravka djece u dječjem vrtiću odnosno Općini Rakovica nadoknaditi nastalu štetu.

**Članak 7.**

Roditelj ili skrbnik za boravak djeteta u dječjem vrtiću izvan područja Općine Rakovica plaća iznos utvrđen prema cjeniku usluga dječjeg vrtića izvan područja Općine Rakovica.

Razliku do pune ekonomske cijene vrtića sufinancira Općina Rakovica prema sklopljenom Ugovoru o provedbi predškolskog odgoja.

Općina Rakovica i Dječji vrtić izvan područja Općine Rakovica, za svaku pedagošku godinu sklopiti će Ugovor o provedbi predškolskog odgoja.

**Članak 8.**

Općina Rakovica neće sufinancirati ostale programe koje predškolska ustanova nudi roditeljima (skrbnicima) za djecu smještenu u toj ustanovi.

**Članak 9.**

Sredstva za sufinanciranje dječjeg vrtića izvan područja Općine Rakovica osiguravaju se u Proračunu Općine Rakovica.

**Članak 10.**

Ova Odluka stupa na snagu osmi dan od dana donošenja, a objavit će se u ''Službenom glasniku Općine Rakovica'.

KLASA:601-04/24-01/01

URBROJ:2133-16-3-24-3

Rakovica, 29.siječnja 2024.

Predsjednik općinskog vijeća

Zoran Luketić, bacc.oec.